PATVIRTINTA

Rokiškio rajono savivaldybės tarybos

2024 m. balandžio 25 d. sprendimu Nr. TS-125

**ROKIŠKIO RAJONO SAVIVALDYBĖS LĖŠŲ, REIKALINGŲ VIEŠŲJŲ ŽELDYNŲ IR ŽELDINIŲ APSAUGAI, PRIEŽIŪRAI IR TVARKYMUI, KŪRIMUI BEI ŽELDINIŲ VEISIMUI, INVENTORIZAVIMUI, STEBĖSENAI IR BŪKLĖS EKSPERTIZĖMS ATLIKTI SKYRIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Rokiškio rajono savivaldybės lėšų, reikalingų viešųjų želdynų ir želdinių apsaugai, priežiūrai ir tvarkymui, kūrimui bei želdinių veisimui, inventorizavimui, stebėsenai ir būklės ekspertizėms atlikti skyrimo tvarkos aprašas (toliau – Tvarkos aprašas) reglamentuoja Rokiškio rajono savivaldybės (toliau – savivaldybė) teritorijoje esančioje valstybinėje ir savivaldybei priskirtoje žemėje želdynų ir želdinių apsaugai, tvarkymui, želdynų kūrimui ir naujų želdinių veisimui, inventorizavimui, stebėsenai ir būklės ekspertizių lėšų skyrimo tvarką.

2. Vartojamos sąvokos atitinka Lietuvos Respublikos želdynų įstatyme vartojamas sąvokas.

3. Lėšos želdynų ir želdinių apsaugai, tvarkymui, želdynų kūrimui ir naujų želdinių veisimui, inventorizavimui, stebėsenai ir būklės ekspertizėms skiriamos iš Rokiškio rajono savivaldybės biudžeto ir kitų finansavimo šaltinių.

**II SKYRIUS**

**FINANSAVIMO OBJEKTAI**

4. Želdynų ir želdinių apsaugos, tvarkymo, būklės stebėsenos, želdynų kūrimo, želdinių veisimo, inventorizavimo, stebėsenos ir būklės ekspertizės priemonės:

4.1. naujų želdinių (pvz.: medžių, krūmų, krūmokšnių ir lianų sodinukai, gėlių sėklos ir pan.) įsigijimas ir veisimas (pvz.: vejų ir gėlynų sodinimas, įrengimas ir pan.);

4.2. želdynų kūrimo, tvarkymo ir pertvarkymo projektų rengimas;

4.3. želdynų kūrimas, tvarkymas, pertvarkymas, inventorizavimas ir informacinių ženklų įrengimas;

4.4. atskirojo želdyno, norint jį įrašyti į nekilnojamojo turto kadastrą ir registrą, įteisinimo darbai;

4.5. želdynų ir želdinių tvarkymo ir inventorizavimo įrangos pirkimas;

4.6. želdinių sanitarinės būklės gerinimo darbai (pvz.: mokslininkų rekomendacijų parengimas, jų įgyvendinimui reikalingų medžiagų pirkimas ir panaudojimas rekomendacijose nurodytoms priemonėms įgyvendinti);

4.7. pavojų keliančių ir sergančių medžių šalinimo darbai (pvz.: medžių nukirtimas, kelmų šalinimas ar žeminimas iki žemės paviršiaus, žemės paviršiaus (šaligatvio dangos) sutvarkymas išrovus kelmą ir pan.);

4.8. medžių ir krūmų genėjimo, medžių gyvybingumo palaikymo ir šakų smulkinimo darbai;

4.9. želdynų ir želdinių būklės stebėsenos programos įgyvendinimo priemonės, jų vykdymui reikalingų medžiagų ir įrangos pirkimas;

4.10. savivaldybės želdynų ir želdinių tvarkymo, želdynų kūrimo, želdinių veisimo programos parengimas;

4.11. viešųjų želdynų ir želdinių būklės ekspertizių atlikimas;

4.12. želdynų ir želdinių apsaugos taisyklių rengimas;

4.13. savivaldybės darbuotojų, atsakingų už želdynų ir želdinių apsaugą, priežiūrą ir tvarkymą, mokymas ir (ar) kvalifikacijos kėlimas;

4.14. dokumentacijos, reikalingos išvardintoms priemonėms įgyvendinti, rengimas.

**III SKYRIUS**

**PRAŠYMŲ PATEIKIMAS IR LĖŠŲ SKYRIMAS**

5. Želdynų ir želdinių, esančių valstybinėje ir savivaldybei priskirtoje žemėje, apsaugos, tvarkymo, želdynų įkūrimo ir želdinių veisimo darbai finansuojami iš:

5.1. savivaldybės aplinkos apsaugos rėmimo specialiosios programos lėšų;

5.2. savivaldybės biudžeto lėšų;

5.3. valstybės biudžeto lėšų;

5.4. Europos Sąjungos struktūrinių fondų lėšų;

5.5. kitų lėšų.

6. Lėšos iš Tvarkos aprašo 5.1 papunktyje numatyto finansavimo šaltinio skiriamos Rokiškio rajono savivaldybės administracijos seniūnijoms (Aprašo 4.1, 4.3, 4.7 ir 4.8 punktuose numatytoms priemonėms įgyvendinti) ir Architektūros ir paveldosaugos skyriui:

6.1. Seniūnijos prašymus pateikia Rokiškio rajono savivaldybės administracijai kasmet iki sausio 10 d.

6.2. Savivaldybės mero potvarkiu sudaryta darbo grupė, įvertinusi seniūnijų pateiktus prašymus, lėšas želdynų ir želdinių apsaugai, tvarkymui, želdynų kūrimui ir naujų želdinių veisimui numato savivaldybės aplinkos apsaugos rėmimo specialiosios programos sąmatoje ir teikia tvirtinti savivaldybės tarybai.

7. Lėšos, numatytos Tvarkos aprašo 5.2–5.5 papunkčiuose, naudojamos Lietuvos Respublikos teisės aktuose numatyta tvarka.

**IV SKYRIUS**

**ATSAKOMYBĖ**

8. Už lėšų, numatytų Tvarkos aprašo 5.1 punkte naudojimą pagal paskirtį želdynų ir želdinių apsaugai, tvarkymui, želdinių kūrimui ir naujų želdinių veisimui yra atsakingi priemonių vykdytojai (seniūnijų seniūnai). Lėšų panaudojimą kontroliuoja Architektūros ir paveldosaugos skyriaus vedėjas.

9. Draudžiama šias lėšas naudoti kitai paskirčiai.

10. Už šio Tvarkos aprašo nuostatų nesilaikymą juridiniai ir fiziniai asmenys (želdinių tvarkytojai) atsako Lietuvos Respublikos įstatymų nustatyta tvarka.

11. Tvarkos aprašas keičiamas, pildomas ar pripažįstamas netekusiu galios Rokiškio rajono savivaldybės tarybos sprendimu.